Baie dankie vir jou opmerking. Ons waardeer dit regtig as mense bereid is om met ons in gesprek te tree oor dit waarmee hulle saamstem sowel as waarmee hulle verskil.
Dit klink asof jy iemand is wat erns maak met God se Woord. Dit is wonderlik. Ek sal egter wil voorstel dat jy versigtiger moet wees om ander sommer so vinnig daarvan te beskuldig dat hulle nie die Woord ken nie. Ek dink dit is oorhaastig en onvanpas. Dit egter daar gelaat.
Jou verweer is skynbaar dat Simson tot God gebid het om selfmoord te pleeg en dat God toe vir hom die krag gegee het om dit te doen. Ek moet egter drasties van jou verskil oor jou interpretasie dat Simson vir God gevra het om selfmoord te pleeg. Volgens ‘n aandagtige lees van Rigters 16:25-30, blyk dit dat Simson nie gevra het vir krag om selfmoord te pleeg nie, maar vir krag om homself op die Filistyne te wreek vir die feit dat hulle hom geblind het (sien vers 28). Die feit dat God so ‘n versoek gehoorsaam het, is geensins ‘n aanduiding daarvan Hy iets soos selfmoord goedkeur nie (ook nie dat hy wil hê dat ons as Christene ons op ander moet wreek nie – vgl. Romeine 12:19), maar bloot dat God Simson vir die laaste keer gebruik het om ‘n oordeel te bring oor die Filistyne.
NS: Siende dat jy bedenkinge het oor my Skrif-kennis of Skrifgetrouheid, kan ek miskien bloot vra dat jy gaan lees wat ander oor Rigters 16:28,30 te sê het…